Rumanček

Rumanček () je neveľký rod rastlín, ktorý zastupuje jednoročné byliny z čeľade astrovité (Asteraceae). Taxonomicky je tento rod súčasťou tribusu Anthemideae v podčeľadi astrovaté (Asteroideae). Jeho prirodzený areál zahŕňa mierne a subtropické oblasti Severnej pologule. 

 Opis 
Rumančeky sú jednoročné byliny s kolovitým, slabo rozkonáreným koreňom. Byľ je vzpriamená alebo vystúpavá, jednoduchá alebo v hornej polovici rozkonárená, listnatá a holá.

Listy sú jednoduché, čepeľ je 2 až 3 krát perovito strihaná. Prízemné listy sú stopkaté, v ružiciach, byľové listy sú striedavé, sediace, čepeľ je v obryse úzko elipsovitá a holá.

Úbory sú jednotlivé, stopkaté, s priemerom od 5 do 25 mm, vytvárajúce vrcholíkové súkvetia. Lôžko úboru je kužeľovité, duté, bez plievok, na vrchole končisté. Vnútorné kvety (terč) sú rúrkovité, obojpohlavné, štyri až päť cípe, vonkajšie jazykovité kvety sú samičie, biele, často nevyvinuté. Tyčiniek je päť, so zrastenými peľnicami. Semenník je holý s dvojramennou čnelkou. Zákrov je stlačene pologuľovitý, viacradový, podlhovasté zákrovné listene sú škridlicovité.

Plodmi sú béžové nažky veľké do 1,5 mm, zboku slabo stlačené, na vonkajšej strane so 4 až 5 rebrami, na vrchole s korunkou.

 Rozšírenie 
Zástupcovia rodu rumanček sú prirodzene rozšírení v Európe, Ázii, severnej Afrike a Severnej Amerike. Na Slovensku rastú dva druhy – prvým je aromatický a liečivý rumanček kamilkový (Matricaria chamomilla) a ďalším je rumanček diskovitý (Matricaria discoidea), ktorý pochádza zo Severnej Ameriky a v Európe zdomácnel až v polovici 19. storočia.

 Zoznam druhov 
V rámci rodu eviduje databáza semenných rastlín POWO tieto súčasné druhy:
 Matricaria appressa Charit. – západná Sibír.
 Matricaria aurea (Loefl.) Sch.Bip. – od Stredomoria cez Arabský polostrov po severozápadnú Indiu.
 Matricaria discoidea DC. – Severná Amerika.
 Matricaria chamomilla L. – Eurázia a severná Afrika.
 Matricaria occidentalis Greene – Kalifornia až Mexiko.
 Matricaria tzvelevii Pobed. – Ukrajina.

 Referencie 

 Iné projekty 

Kategória:Flóra na Slovensku
Kategória:Liečivé rastliny
Kategória:Astrovité
Kategória:Astrovaté